Seuntjie (3) verdrink amper by ouerhuisArgieffoto ŉ Driejarige seuntjie het Vrydaglaatmiddag byna verdrink by sy ouerhuis. Nick Dollman, woordvoerder van Netcare 911, het gesê hulle is omstreeks 17:00 na die toneel in Bantrybaai in Kaapstad ontbied. “Toe ons paramedici by die toneel opdaag, was daar reeds ŉ ander paramedikus besig om noodbehandeling op die seun toe te pas,” het Dollman verduidelik. Dit blyk dat die seuntjie en sy boetie gespeel het toe die voorval plaasgevind het. “Die seuntjie is bewegingloos in die swembad aangetref.” Volgens Dollman het die seun gelukkig ná ŉ ruk weer self begin asem haal. “Die kind en sy ma is na ŉ nabygeleë hospitaal geneem vir behandeling.” Dollman het benadruk dat kinders in ŉ klein hoeveelheid water kan verdrink en ouers aangemoedig om noodbehandelingskursusse te voltooi.